“ประจิน” ยัน EASA ไม่แบนสายการบินไทย เผยยังบินเข้ายุโรปได้ตามปกติ
รมว.คมนาคม เผย EASA ไม่แบนสายการบินของไทยยังบินเข้ายุโรปได้ตามปกติ พร้อมส่งจนท.ช่วย
26 มิ.ย. 2558

พล.อ.อ.ประจิน จั่นตอง รมว.คมนาคม เปิดเผยว่า สำนักงานบริหารการบินแห่งชาติของสหภาพยุโรป (EASA) ประกาศผลกรณีองค์การการบินพลเรือนระหว่างประเทศ (ICAO) ติดธงแดงหน้าชื่อประเทศไทยนั้น สรุปว่า จะไม่มีการแบนเพิ่มเติมสายการบินของไทยจากปัจจุบัน หรือ No new ban have been impose in this update ซึ่งจะเข้าในกรณีที่ 1 จาก 2 กรณีที่กระทรวงคมนาคมและกรมการบินพลเรือน (บพ.)ได้เตรียมไว้ คือ ทาง EASA จะไม่มีมาตรการใดๆ เพิ่มเติม คือจะไม่มีการห้ามทำการบินเข้าประเทศกลุ่มอียูของสายการบินไทยเพิ่มเติม จากปัจจุบันที่เป็นอยู่
“ความหมายของประกาศ EASA ว่า ไม่แบน คือไม่มีมาตรการเพิ่มเติมกับสายการบินของไทย คือ การบินปกติยังทำได้ตามเดิม ส่วนการที่สายการบินจะเพิ่มเที่ยวบินหรือเส้นทางบินใหม่ อยู่ที่การเจรจาแต่ละประเทศ”
โดย บพ.จะต้องเร่งแก้ปัญหาแก้ไขข้อบกพร่องที่มีนัยสำคัญต่อความปลอดภัย (Significant Safety Concern: SSC) เพื่อปลด SSC ให้ได้ตามแผนงานโดยเร็วที่สุด โดยเมื่อทราบผล EASA แล้ว ทางบพ. จะสรุปแผนงานการปรับปรุงคู่มือเพิ่มดำเนินการตรวจสอบสายการบิน (Re- certification)เสร็จและเสนอกระทรวงคมนาคมเพื่อกำกับดูแลได้ และเร่งรัดการตรวจสอบสายการบิน โดยจะมีการประสานงานทั้ง ICAO และ EASA
 “สรุปถือเป็นข่าวปานกลาง ไม่เลวร้าย ไม่ดีจนเกินไป ส่วนกรณีที่ 2 คือ EASA จะส่งทีมเข้ามาขอทำการตรวจสอบ บพ.ด้านการกำกับดูแลความปลอดภัยด้านการบินนั้น จะต้องดูท่าทีต่อไป แต่วันนี้  EASA ประกาศเป็นแนวทางที่ 1 ส่วนที่เป็นห่วง ว่าจะมีการเพิ่มรายชื่อแบนสายการบินไทยห้ามบินเข้าประเทศอียู ก็ไม่มีออกมา ดังนั้นการที่ EASA จะส่งทีมงานเข้ามาหลังจากนี้จะเป็นในรูปของการเข้ามาช่วยเหลือ บพ.มากกว่า”รมว.คมนาคมกล่าว
อย่างไรก็ตาม ก่อนหน้านี้เมื่อเดือนมิ.ย. ทางสายการบินไทย ได้ไปชี้แจง EASA  ซึ่งทาง EASA รับทราบแต่ไม่มีท่าทีใดๆ  จากนั้นวันที่  3-5 มิ.ย. คณะของบพ.ไปไปพบ EASA ซักถามประมาณ 3 ชม. โดยยืนยันว่าเข้าใจและไม่เพิ่มปัญหาให้ บพ. พร้อมทั้งยินดีส่งเจ้าหน้าที่มาช่วยแก้ปัญหา โดยจะติดตามผล ICAO โดยจะไม่เพิ่มมาตรการใดๆ นอกเหนือจากแนวทางของ ICAO
ด้านนายอาคม เติมพิทยาไพสิฐ รมช.คมนาคม กล่าวว่า หลังจากเมื่อมีประกาศ ICAO ว่า บพ.ติด SSC ทางผู้บริหารคมนาคมและบพ.ได้ออกเดินสายไปยังประเทศต่างๆ เพื่อชี้แจงทำความเข้าใจทั้ง ญี่ปุ่น เกาหลี จีน ออสเตรเลีย สิงคโปร์ ยุโรป และอเมริกา ซึ่งเข้าใจปัญหา ที่เกิดขึ้น และมั่นใจมาตรการด้านการบินของไทย ซึ่งที่ผ่านมาสายการบินของไทย ถูกสุ่มตรวจสอบ การปฏิบัติการบำรุงรักษาอากาศยานในลานจอด (Ramp Inspection) ถี่มากขึ้น ซึ่งไม่เจอปัญหาที่กระทบกับความปลอดภัยแต่อย่างใด ขณะนี้เหลือเพียงการตรวจสอบสายการบิน 28 แห่งตามคู่มือใหม่ที่เป็นไปตามมาตรฐาน ICAO  ให้เสร็จเร็วที่สุด
 
 
อินโฟเควสท์